Pariis
See artikkel räägib Prantsusmaa pealinnast. Teiste tähenduste kohta vaata lehekülge Pariis (täpsustus). Pariis (prantsuse keeles Paris) on Prantsusmaa pealinn ja Île-de-France'i piirkonna halduskeskus ning Prantsusmaa ainus vald-departemang. Linna piires elas 2023. aasta alguse seisuga 2,1 miljonit inimest. Pariisi linnastus elab aga üle 10 miljoni inimese, millega see on suurim linnastu Euroopa Liidus. Algselt Seine'i jõe saarel asunud keldi hõimu parisiide asula oli Rooma riigi perioodil tuntud kui Lutetia Parisiorum. Hiljem sai sellest Prantsusmaa pealinn ning keskajal oli see ühtlasi Euroopa suurim linn. Uusajal kujunes Pariis ülemaailmse mõjuga kultuurikeskuseks. Tuntud vaatamisväärsused on Notre-Dame, Eiffeli torn ja Arc de Triomphe. Louvre on üks maailma tuntumaid ja külastatumaid kunstimuuseume. Teiste suurte muuseumite hulka kuuluvad Orsay muuseum ja Pompidou keskus. Versailles' loss asub aga 17 km Pariisist edelas. Pariisis asuvad paljude rahvusvaheliste organisatsioonide peakontorid, näiteks UNESCO, Majanduskoostöö ja Arengu Organisatsiooni (OECD), Rahvusvahelise Kaalude ja Mõõtude Büroo (BIPM), Rahvusvahelise Energiaagentuuri (IEA), Euroopa Kosmoseagentuuri (ESA) ja Euroopa Pangandusjärelevalve (EBA) peakontor. Linnas on sõlmitud rahvusvahelisi kokkuleppeid, näiteks Pariisi kliimakokkulepe. Seal allkirjastatud Euroopa Söe- ja Teraseühenduse asutamisleping pani aluse Euroopa Liidu tekkele. Samuti on Pariisis ja selle lähistel Versailles's sõlmitud arvukalt rahulepinguid, näiteks Ameerika iseseisvussõja lõpetanud Pariisi rahuleping ja esimese maailmasõja lõpetanud Versailles' rahu. Pariisis peetakse 2024. aasta suveolümpiamängud. Varem on seal toimunud ka 1900. aasta ja 1924. aasta suveolümpiamängud. Samuti on linnas peetud 1938. aasta ja 1998. aasta jalgpalli maailmameistrivõistluste finaalmängud. Pariisis lõppeb maailma kuulsaim jalgrattaspordivõistlus Tour de France ning seal toimuvad Prantsusmaa lahtised meistrivõistlused tennises. Aastail 2001–2007 ja 2008–2014 oli linnapea Bertrand Delanoë. Aastail 2014–2020 ja 2020–2026 on linnapea Anne Hidalgo.